Fire ubevæpnede menn sprengt i luften. – Kan være en krigsforbrytelse.
Ny video viser det som ser ut som fire menn som blir drept i eksplosjoner. Fire menn kan ses gående rolig i åpent lende, før de plutselig rammes av flere eksplosjoner. Angrepet skal ha skjedd i Khan Younis i februar i år.  Angrepet skal ha blitt dokumentert av en israelsk drone, som siden skal ha blitt skutt ned i Gaza. Først 21. mars meldte Al Jazeera at de hadde fått tilgang på videomaterialet.  Aftenposten har verifisert og geolokalisert hendelsen.  Vi kan fastslå at hendelsen har skjedd, og at Israel høyst sannsynlig er ansvarlig. Undersøkelsene viser også med større presisjon når, hvor og hvordan angrepet skjedde.  Er videoen ekte? Al Jazeera har kun opplyst at angrepet fant sted en gang i februar, et sted i byen Khan Younis. Aftenposten har analysert videoen opp mot informasjon delt av det israelske forsvaret, IDF, og åpent tilgjengelige kilder.  Analysen peker mot at det er høyst sannsynlig at Israel står bak: – Som et svar anmodet troppene et luftfartøy om å eliminere dem, skriver det israelske forsvaret.  – Kort tid etter ble ytterligere fire terrorister identifisert i området, som også ble eliminert av et IAF-luftfartøy, skriver de videre.  IDF har selv publisert et en video av hendelsen.  Denne korte videosnutten er den eneste offentliggjort av IDF, som samsvarer med videomaterialet som Al Jazeera publiserte torsdag.  IDFs video viser hendelsen fra en annen vinkel enn Al Jazeeras. Den er i svart-hvitt og har dårligere oppløsning. Men det er flere årsaker til at man med stor grad av sikkerhet kan si at videoene dokumenterer samme hendelse:  Massive ødeleggelser  Ødeleggelsene på Gazastripen etter over seks måneder med intens israelsk bombing, bakkekamper og ødeleggelse av infrastruktur med bulldosere, er massive.  35 prosent av Gazastripens bygninger er blitt ødelagt eller skadet, viser satellittbilder analysert av FNs satellittsenter (UNOSAT).  Analyser av omgivelsene i Al Jazeeras video, opp mot åpent tilgjengelig kartdata fra Google Earth, viser imidlertid flere bygg som fortsatt står der de var før krigen brøt ut.  Omgivelsene er sterkt skadet, men videoen viser flere landemerker som fortsatt står.  Aftenposten har geolokalisert hendelsen ved å bruke Google Earth. Der vises flere av de samme bygningene fra videoen, fra før krigen.  Det gjør at vi kan slå fast at eksplosjonene skjedde langs Osama Elnajjar-gaten, en aveny sør for sentrum av Khan Younis.  Tok livet av såret person Den siste eksplosjonen i Al Jazeeras video viser en tilsynelatende såret mann som blir drept.  Det israelske luftforsvaret (IAF) disponerer en rekke luft-til-bakke missiler som er designet for å treffe små mål med høy presisjon.  Er dette en krigsforbrytelse? Det er ingenting i Al Jazeeras video som tyder på at de fire mennene er soldater.  Et angrep rettet mot sivile er ifølge Genèvekonvensjonene en krigsforbrytelse. Fjerde Genèvekonvesjon fra 1929 sier at «sivile er ikke lovlige mål». Personene som blir drept på videoen, er kledd i sivile klær. De er tilsynelatende ubevæpnet. De bærer ikke på noe som kan se ut som våpen. De går rolig langs den ødelagte avenyen. – Hvis dette er sivile som er på vei til boligene sine, så er de ikke et lovlig mål, sier assisterende generalsekretær i den norske helsingforskomiteen, Gunnar Ekeløve-Slydal. Det er et hovedprinsipp i Genèvekonvensjonene at de som ikke deltar i konflikten, ikke er lovlige mål. For at disse personene skal være lovlige mål, så må Israel kunne vise til at de deltar i konflikten for Hamas. Israel kaller sedvanlig personer som tas ut «terrorister».  Men hvis Israel ikke kan dokumentere at disse personene er en del av konflikten, kan de ha begått en krigsforbrytelse, sier Ekeløve-Slydal. Israel har «spesielt ansvar» Partene i en krig har ansvar for å skille mellom sivile og de som er stridende. – Sivile har en helt krystallklar beskyttelse i henhold til Genèvekonvensjonene, sier Øistein Mjærum, kommunikasjonsdirektør i Norges Røde Kors. Videoer som er sendt ut fra Hamas har vist at stridende Hamas-medlemmer har gått i sivile klær. Det er også et brudd på Genèvekonvensjonene. Stridende har nemlig en plikt til å uniformere seg. Men det betyr ikke at det er fritt frem for motstanderen. – Det skal være sannsynliggjort at personen er delaktig i kamphandlinger for at man skal være et lovlig mål, sier Mjærum. Han sier det hviler et spesielt ansvar på Israel, som har underskrevet Genèvekonvensjonene. I en av videosnuttene ser man en såret person blir angrepet. Det kan også være et brudd på Genèvekonvensjonene, som sier at sårede «skal ha spesiell beskyttelse». – Sårede sivile har krav på beskyttelse, og de har krav på helsehjelp, sier Mjærum. Slik svarer Israel En talsperson for den israelske hæren skriver i en tekstmelding til Aftenposten at det meste av den sivile befolkningen har evakuert fra det aktuelle området ved Khan Younis. Den israelske hæren, IDF, sier deres soldater har hatt mange erfaringer med «terrorister» i området. – De beveger seg i området forkledd som sivile og tar i bruk våpen som er gjemt i den sivile infrastrukturen, skriver IDFs talsperson. IDF opplyser at episoden i Khan Younis er blitt overført til generalstabens uavhengige organ for granskning av «eksepsjonelle hendelser» som skjer under krigen.
En video viser angrep der fire menn blir drept i Khan Younis i Gaza fra februar i år. Videoen er verifisert og geolokalisert av Aftenposten. Den ble angivelig tatt av en israelsk drone.  Hvis mennene i videoen er sivile, kan angrepet klassifiseres som en krigsforbrytelse i henhold til Genèvekonvensjonene.